section_heading: Poslije rata
paragraph_text: Nakon umirovljenja Lossberg se posvetio pisanju, te objavljuje više znanstvenih radova i knjiga uključujući i svoje memoare pod nazivom ''Moj posao u Velikom ratu, 1914. – 1918.'' Lossberg je bio jedan od najvećih stručnjaka tzv. obrane u dubinu ili elastične obrane koja je tijekom rata postala i službena doktrina njemačke vojske. Osnovni značaj takve obrane je da se na prvoj crti bojišta drži minimalni broj vojnika kako bi se izbjegli veći gubici od protivničkog topništva, a da se daleko veći broj vojnika drži u pričuvi kako bi nakon protivničkog napada isti mogli prijeći u protunapad i povratiti eventualno izgubljene položaje. Navedena doktrina u organizaciji obrane primijenjena je pri izgradnji Hindenburgove linije tijekom 1917. i 1918. godine.